觀蓮
作者：韓元吉
朝代：宋

paragraphs: 廣寒仙子衣作裳，夜從宓妃款英皇。
朝游洛浦暮瀟湘，紅粧翠羽森成行。
仙姿不作時世妝，或凝朝霞豔秋霜。
臨流顧影濯滄浪，游魚屬玉雙鴛鴦。
長庚北斗相低昂，笑中如花語如香。
徘徊醉著清漏長，炯然開奩照湖光。
湖風吹水洒面凉，明珠落佩千鳴璫。
碧筩宛宛中可觴，爲君行歌酌天漿。
瑶池玉井遥相望，歸舟浮空月茫茫。